Η οδηγία αποσκοπεί στην προώθηση των πράξεων διατροπικής * μεταφοράς με την παροχή στήριξης στις διεθνείς πράξεις που πληρούν ορισμένα κριτήρια (δηλ. τις λεγόμενες συνδυασμένες μεταφορές): διασφαλίζοντας τις συνδυασμένες μεταφορές από εθνικούς περιορισμούς (συστήματα αδειοδότησης, δασμούς και ποσοστώσεις)· διευκρινίζοντας ότι οι περιορισμοί στις οδικές ενδομεταφορές * δεν ισχύουν στις οδικές διαδρομές συνδυασμένων μεταφορών· επιτρέποντας βαρύτερα και μεγαλύτερα φορτία για τα οχήματα που χρησιμοποιούνται στις οδικές διαδρομές συνδυασμένων μεταφορών· χορηγώντας χρηματοδοτική στήριξη μέσω φορολογικών κινήτρων και διευρύνοντας τον ορισμό των μεταφορών για ίδιο λογαριασμό στις πράξεις συνδυασμένων μεταφορών. Πεδίο εφαρμογής Η οδηγία αναφέρεται στις συνδυασμένες εμπορευματικές μεταφορές μεταξύ των χωρών της Ευρωπαϊκής Ένωσης (ΕΕ) όπου: το όχημα ή το ρυμουλκούμενο χρησιμοποιεί το οδικό δίκτυο για το αρχικό ή τελικό τμήμα της διαδρομής, και για το υπόλοιπο τμήμα, το σιδηροδρομικό δίκτυο ή τις εσωτερικές πλωτές οδούς ή μια διαδρομή διά θαλάσσης όταν η διαδρομή αυτή υπερβαίνει τα 100 χιλιόμετρα σε ευθεία γραμμή, και διανύει την αρχική ή τελική οδική διαδρομή: είτε ανάμεσα στο σημείο φόρτωσης του εμπορεύματος και τον πλησιέστερο κατάλληλο σιδηροδρομικό σταθμό εκφόρτωσης και το σημείο εκφόρτωσης του εμπορεύματος για την τελική διαδρομή είτε μέσα σε ακτίνα που δεν υπερβαίνει τα 150 χιλιόμετρα σε ευθεία γραμμή, από τον ποτάμιο ή θαλάσσιο λιμένα φόρτωσης ή εκφόρτωσης. Η οδηγία 96/53/ΕΚ ορίζει τις επιτρεπόμενες διαστάσεις και τα μέγιστα βάρη για τα φορτηγά οχήματα που πραγματοποιούν διασυνοριακά ταξίδια (βλέπε σύνοψη). Έγγραφο μεταφοράς Το έγγραφο μεταφοράς που θα παρέχεται στην περίπτωση των συνδυασμένων μεταφορών πρέπει να προσδιορίζει: τους σιδηροδρομικούς σταθμούς φόρτωσης και εκφόρτωσης, όσον αφορά τη διαδρομή, και τους ποτάμιους λιμένες φόρτωσης και εκφόρτωσης, όσον αφορά τη διαδρομή στην εσωτερική πλωτή οδό, ή τους θαλάσσιους λιμένες φόρτωσης και εκφόρτωσης, όσον αφορά τις διαδρομές διά θαλάσσης. Διασυνοριακές μεταφορές Κάθε οδικός μεταφορέας εγκατεστημένος σε χώρα της ΕΕ ο οποίος ανταποκρίνεται στους όρους πρόσβασης στο επάγγελμα και στην αγορά των εμπορευματικών μεταφορών μεταξύ χωρών της ΕΕ δικαιούται να πραγματοποιεί, στα πλαίσια μιας συνδυασμένης μεταφοράς, αρχικές ή/και τελικές οδικές διαδρομές που αποτελούν αναπόσπαστο μέρος της μεταφοράς και που περιλαμβάνουν ή όχι τη διέλευση συνόρων. Η οδηγία καθορίζει ειδικούς κανόνες για τις συνδυασμένες μεταφορές όπου το μέρος που αποστέλλει/λαμβάνει πραγματοποιεί την αρχική/τελική οδική διαδρομή για ίδιο λογαριασμό. Το μέρος που αποστέλλει/λαμβάνει μπορεί έπειτα να εκτελεί και την πράξη μεταφοράς για ίδιο λογαριασμό, υπό ορισμένους όρους. Ο κανονισμός (ΕΚ) αριθ. 1072/2009 προβλέπει κοινούς, σε επίπεδο ΕΕ, κανόνες πρόσβασης στην αγορά εμπορευματικών μεταφορών της ΕΕ που απευθύνονται στους μη εγκατεστημένους μεταφορείς, οι οποίοι εκτελούν οδικές ενδομεταφορές (σύνοψη). Οι υποχρεώσεις των χωρών της ΕΕ Οι χώρες της ΕΕ πρέπει να λαμβάνουν μέτρα ώστε τα τέλη κυκλοφορίας οχημάτων που ισχύουν στα οδικά οχήματα τα οποία εκτελούν συνδυασμένες μεταφορές να μειώνονται ή να επιστρέφονται. Επανεξέταση Η Ευρωπαϊκή Επιτροπή πρέπει να συντάσσει, ανά διετία, έκθεση στο Συμβούλιο σχετικά με την ανάπτυξη των συνδυασμένων μεταφορών.